ঈদের দিন নাটক মঞ্চায়ন একটি রেকর্ড: মামুনুর রশীদ
একুশে পদক প্রাপ্ত নাট্যকার-অভিনেতা-পরিচালক মামুনুর রশীদের পরিচালনায় আজ বৃহস্পতিবার শিল্পকলা একাডেমিতে মঞ্চায়ন হবে নতুন নাটক 'কম্পানি'।
'কম্পানি' নাটকের নাট্যকারও তিনি। এমনকি এই নাটকে বিশেষ একটি চরিত্রে অভিনয়ও করবেন গুণী এই শিল্পী।
মামুনুর রশীদ বলেন, 'ঈদের দিন নাটক মঞ্চায়ন একটি রেকর্ড এ দেশে। মঞ্চ নাটকের ইতিহাসেও একটি রেকর্ড। কেননা, ঈদের দিন নাটক মঞ্চায়ন এর আগে জামিল আহমেদ করেছিলেন। আর কেউ করেননি। বহু বছর পর আমি করতে যাচ্ছি আজ সন্ধ্যায়।'
তিনি আরও বলেন, 'আজ থেকে টানা চারদিন কম্পানি নাটকটির মঞ্চায়ন হবে। প্রথম দিনের বেশিরভাগ টিকিট বিক্রি হয়ে গেছে। আশা করছি হাউজফুল যাবে।'
তিনি বলেন, 'নাটকে একজন পুঁজিপতির চরিত্রে দর্শকরা আমাকে দেখবেন। সবচেয়ে বড় কথা হচ্ছে মঞ্চে অভিনয় করে শান্তি পাই, তৃপ্তি পাই। তাই তো এখনো করে যাচ্ছি অভিনয়।'
দর্শকদের উদ্দেশে তিনি বলেন, 'দর্শকরাই নাটকের শক্তি। আপনারা মঞ্চ নাটক দেখুন, বাংলাদেশের নাটককে ভালোবাসুন।'
১৯৭২ সালে প্রথম মঞ্চ নাটক পরিচালনা করেন মামুনুর রশীদ। প্রথম পরিচালনা করেন শহীদ মুনীর চৌধুরীর 'কবর'।
৫০ বছরেরও বেশি সময় ধরে নাটকের সঙ্গে মামুনুর রশীদের পথচলা। অসংখ্য নাটক লিখেছেন, পরিচালনা করেছেন।
মামুনুর রশীদ বলেন, 'কম্পানি নাটকে বড় একটি মেসেজ আছে। দর্শক সেটা মঞ্চে দেখার সময় অনুভব করবেন। ইস্ট ইন্ডিয়া কম্পানি থেকে শুরু করে আজও পর্যন্ত নানা জায়গায় এক ধরণের শোষণ রয়ে গেছে। সেটাই তুলে ধরার চেষ্টা করেছি।'
তিনি বলেন, 'সবসময় মানুষের কথা, বিশেষ করে সাধারণ ও শোষিত মানুষের কথা নাটকের মধ্য দিয়ে বলবার চেষ্টা করেছি।'
'আজ আমার জন্য অনেক আনন্দের দিন। আজ ঈদের দিন নাটক মঞ্চায়ন হবে, তা-ও নতুন নাটক। দর্শকদের জন্যই নাটক। তাদের ভালোবাসা পেলেই শ্রম সার্থক হবে,' যোগ করেন তিনি।
'কম্পানি' আরণ্যক নাট্যদল প্রযোজিত ৬৫তম নাটক।

একুশে পদক প্রাপ্ত নাট্যকার-অভিনেতা-পরিচালক মামুনুর রশীদের পরিচালনায় আজ বৃহস্পতিবার শিল্পকলা একাডেমিতে মঞ্চায়ন হবে নতুন নাটক 'কম্পানি'।